Man op hospitaalterrein doodgesteek
"Daar was glo 'n klop aan die deur en toe die meisie die deur oopmaak, was dit glo haar eks-kêrel by die deur. Hy het na bewering na haar gesoek."
OOS-KAAP. – 'n Man is Saterdag glo deur sy meisie se eks-kêrel op die terrein van die Zithulele-hospitaal doodgesteek.
Sers. Kaya Matola-Mvanyashe, polisiewoordvoerder, sê die oorledene (34), wat werksaam was by Zithulele-hospitaal en ook op die terrein gewoon het, het Saterdagaand saam met sy meisie en vriende in sy kamer op die perseel gekuier en gedrink.
Man word doodgesteek
Die verdagte het die kamer binnegegaan en 'n geveg tussen hom en die oorledene het ontstaan. As gevolg hiervan is die oorledene op die perseel van die hospitaal doodgesteek. Hy het ten tye van sy dood as 'n professionele verpleër by die hospitaal gewerk.
Die verdagte (21) is in hegtenis geneem en verskyn vandag 13 September 2021 in die landdroshof in Mqanduli.